U-I-94/04
Natisni
Opravilna št.:
U-I-94/04
Datum odločitve:
6. 10. 2005
ECLI:
ECLI:SI:USRS:2005:U.I.94.04
Akt:
Zakon o carinski službi (Uradni list RS, št. 56/99) (ZCS), 14., 27., 28. in 29. čl.
Izrek:
Pobuda za začetek postopka za oceno ustavnosti 14., 27., 28. in 29. člena Zakona o carinski službi (Uradni list RS, št. 56/99) se zavrže.
Evidenčni stavek:
Pobudnik utemeljuje pravni interes z odločbo v kazenski zadevi, zoper katero pa ni vložil ustavne pritožbe. Pobudnikov pravni položaj bi se z morebitno razveljavitvijo zakona izboljšal le, če postopek še ne bi bil pravnomočno končan oziroma če bi imel pobudnik vloženo ustavno pritožbo zoper posamični akt, ki bi temeljil na razveljavljeni zakonski določbi. Zato pobudnik ni izkazal pravnega interesa za izpodbijanje 14., 27., 28. in 29. člena Zakona o carinski službi.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Ratko Kalezić, Srbija in Črna Gora
Datum vloge:
14. 4. 2004
Vrsta odločitve:
sklep
Vrsta rešitve:
zavrženje
Dokument:
US25106
Dokument v PDF obliki:
U-I-94-04.pdf
116 KB
Prenesite datoteko
U-I-94/04-9
6. 10. 2005
SKLEP
Ustavno sodišče je v postopku za preizkus pobude Ratka Kalezića iz Srbije in Črne Gore, ki ga zastopa Gorazd Gabrič, odvetnik v Sežani, na seji dne 6. oktobra 2005
sklenilo:
Pobuda za začetek postopka za oceno ustavnosti 14., 27., 28. in 29. člena Zakona o carinski službi (Uradni list RS, št. 56/99) se zavrže.
Obrazložitev
1. Pobudnik izpodbija 14., 27., 28. in 29. člen Zakona o carinski službi (v nadaljevanju ZCS-1). V pobudi navaja, da je sodišče v kazenskem postopku zaradi kaznivega dejanja neupravičenega prometa z mamili oprlo na dokaz, pridobljen na podlagi izpodbijanih členov, ki naj bi bili v neskladju z Ustavo. V nasprotju z Ustavo naj bi bila možnost carinskega organa, da opravi pregled avtomobila, pri tem pa ne potrebuje odločbe sodišča. S tem naj bi bilo kršeno ustavno načelo enakosti pred zakonom (14. člen Ustave). Zatrjuje tudi neskladje izpodbijanih določb s 34., 35. in 36. členom Ustave. Predlaga razveljavitev izpodbijanih določb.
2. Pobudo za začetek postopka za oceno ustavnosti in zakonitosti lahko da vsak, če izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 15/94 – v nadaljevanju ZUstS). Po drugem odstavku navedenega člena ZUstS je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma pravni položaj. Pravni interes mora biti po ustaljeni ustavnosodni presoji neposreden in konkreten, obstajati pa mora ves čas postopka pred Ustavnim sodiščem. Morebitna ugoditev pobudi mora privesti do izboljšanja pobudnikovega položaja.
3. Pobudnik utemeljuje pravni interes s postopkom v kazenski zadevi pred Okrožnim sodiščem v Kopru št. K 172/03. Postopek v tej zadevi je bil pravnomočno končan z odločitvijo Višjega sodišča v Kopru št. Kp 554/2003 z dne 14. 1. 2004, o zahtevi za varstvo zakonitosti pa je Vrhovno sodišče odločilo s sodbo z dne 16. 6. 2005. Razveljavitev zakona začne učinkovati naslednji dan po objavi odločbe o razveljavitvi (43. člen ZUstS). Po 44. členu ZUstS pa se zakon, ki ga je Ustavno sodišče razveljavilo, ne uporablja za razmerja, o katerih je bilo pravnomočno odločeno. Zato bi se pobudnikov pravni položaj z morebitno razveljavitvijo zakona izboljšal le, če njegov postopek še ne bi bil pravnomočno končan oziroma če bi imel pobudnik vloženo ustavno pritožbo zoper posamični akt, ki bi temeljil na razveljavljeni zakonski določbi. Pobudnik zoper sodbo Vrhovnega sodišča, s katero je to odločilo o zahtevi za varstvo zakonitosti, ni vložil ustavne pritožbe. Zato pobudnik ni izkazal pravnega interesa za izpodbijanje navedenih določb ZCS-1 in je Ustavno sodišče njegovo pobudo zavrglo.
4. Ustavno sodišče je sprejelo ta sklep na podlagi 25. člena ZUstS v sestavi: predsednik dr. Janez Čebulj ter sodnice in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk, Jože Tratnik in dr. Dragica Wedam Lukić. Sklep je sprejelo soglasno.
Predsednik
dr. Janez Čebulj